Besoek aan tandarts ontaard in nagmerrie
'n Vrou oorweeg regstappe ná 'n nagmerrie-ondervinding by 'n tandarts wat haar glo soos 'n hond weggejaag het.
Die tandarts van Jeffreysbaai het haar glo in gekruide taal weggejaag toe sy vir die so-veelste keer sy spreekkamer in Da Gamaweg naby Checkers besoek het, om haar stukkende valstande vir eens en vir altyd te herstel.
Volgens Martie Paddock het die tandarts verlede week op haar geskreeu dat hy haar en haar valstande nooit weer wil sien nie.
"Ek het vir hom gesê dat ek dit nie daar gaan laat nie, en koerante toe sal gaan; waarop hy geantwoord het ek moet doen wat ek wil en die deur in my gesig toegeslaan het – weer eens met 'n paar byvoeglike naam- woorde wat ek eerder nie sal herhaal nie," vertel sy. "My geld was goed genoeg om te vat, maar nou wil hy nie my tande regmaak nie - tande wat hy gemaak het."
Paddock se stryd het begin toe sy haar splinternuwe valstande vier jaar terug by die tandarts gekry het, maar dit dadelik moes terugvat, omdat dit haar so seergemaak het.
"Ek was nagenoeg 15 keer by sy spreekkamer, maar die tande wou net nie reg pas nie. Al my klagtes oor my nuwe tande het op dowe ore geval. Ek het later moed opgegee en besluit om maar so te loop," sê Paddock.
Net toe sy gedink het sy hoef nie weer gou 'n tandarts te besoek nie, breek haar tande 'tandvleis en al' middeldeur toe sy nog so lekker kou. "Ek het my boeglam geskrik."
Weer eens was dit terug na die tandarts. "Hy het in Januarie 'n plaatjie ingesit om dit te versterk, maar dié het ook nie lank gehou nie," sê Paddock.
"Ek was aan die einde van April terug na hom, maar toe ek my valstande 'n paar dae later wou gaan optel, prop hy die steeds stukkende tande in my hand en jaag my soos 'n sleg hond weg. Ek sou dit nog verstaan as ek nie vir die herstelwerk wou betaal nie, maar dit is glad nie die geval nie. Inteendeel, ek het vantevore vir die herstelwerk aan my vals-tande betaal."
Paddock se man, James, het ten einde laaste 'n buisie gom gaan koop en self haar vals-tande aanmekaar geplak. Sover hou dit nog.